9. การควบคุมภายใน

ในการประชุมคณะกรรมการบริษัทครั้งที่ 1/2554 เมื่อวันที่ 25 กุมภาพันธ์ 2554
โดยมีกรรมการตรวจสอบเข้าร่วมประชุมด้วย
คณะกรรมการบริษัทประเมินความเพียงพอของระบบการควบคุมภายในของบริษัทในรอบปี 2553
ซึ่งผู้ตรวจสอบภายในของบริษัท คือ บริษัท สอบบัญชีธรรมนิติ จำกัด
ได้ตรวจประเมินแล้วและมีความเห็นว่า บริษัทมีการปฏิบัติในส่วนของการควบคุมภายในที่สำคัญ
หรือการดำเนินงานและการบริหารจัดการซึ่งมีมิติการควบคุมภายในที่ดี
และมีการบริหารจัดการความเสี่ยงตามควร
ซึ่งหน่วยงานหรือองค์กรยังคงสามารถควบคุมการดำเนินงานหรือการบริหารจัดการความเสี่ยงได้เพียงพอที่จะสามารถให้ความมั่นใจได้ว่าการดำเนินงานจะบรรลุวัตถุประสงค์ของหน่วยงานและ/หรือเป้าหมายขององค์กรได้

1. ด้านองค์กรและสภาพแวดล้อม

บริษัทมีการจัดโครงสร้างอำนาจหน้าที่ของคณะกรรมการ และผู้บริหารและพนักงานไว้อย่างชัดเจน
มีการกำหนดเป้าหมายการดำเนินธุรกิจที่ชัดเจนและวัดผลได้
มีการจัดวางระบบป้องกันการใช้อำนาจหน้าที่ไปในทางมิชอบ
รวมตลอดถึงข้อกำหนดเกี่ยวกับจริยธรรมธุรกิจ จรรยาบรรณพนักงาน ให้แก่คณะกรรมการบริษัท
ฝ่ายบริหารและพนักงานไว้พึงปฏิบัติ ทั้งในกรอบของบริษัท และบริษัทย่อย
เชื่อได้ว่าสามารถป้องกันการนำทรัพย์สินของบริษัทไปใช้โดยมิชอบได้

2. ด้านการบริหารความเสี่ยง

บริษัทมีการบริหารจัดการความเสี่ยงตามลักษณะและประเภทของความเสี่ยงโดยประเมินจากปัจจัยภายใน
ภายนอก เพื่อกำหนดมาตรการป้องกันและบริหารความเสี่ยงให้อยู่ในระดับที่องค์กรยอมรับได้
และไม่ส่งผลกระทบต่อการดำเนินงานของบริษัทเป็นสำคัญ โดยมีการสื่อสารให้ผู้เกี่ยวข้องรับทราบ
ปฏิบัติตามและมีการติดตามผลอยู่เสมอ

3. ด้านการควบคุมการปฏิบัติงานของฝ่ายบริหาร

บริษัทมีการกำหนดระดับอำนาจการอนุมัติและแบ่งแยกหน่วยงานในลักษณะส่งเสริมการประสานงานและถ่วงดุลการใช้อำนาจ
มีการกำหนดขอบเขตอำนาจและวงเงินอนุมัติของฝ่ายบริหารแต่ละระดับไว้เป็นลายลักษณ์อักษร
พร้อมทั้งแบ่งแยกหน้าที่และความรับผิดชอบไว้
มีการกำหนดวิธีการเข้าทำธุรกรรมที่เกี่ยวโยงกันตามประกาศของคณะกรรมการตลาดหลักทรัพย์แห่งประเทศไทยกับบุคคลที่เกี่ยวโยงกันไว้อย่างชัดเจน
คณะกรรมการบริษัทได้รับรายงานและทำการตรวจสอบทบทวนผลการปฏิบัติงานของฝ่ายบริหารเป็นประจำสม่ำเสมอ

4. ด้านระบบสารสนเทศและการสื่อสารข้อมูล

บริษัทจัดให้มีการสื่อสารทั้งภายในและภายนอกองค์กรอย่างมีประสิทธิภาพ
มีการจัดเก็บเอกสารประกอบการบันทึกบัญชีไว้ครบถ้วนเป็นหมวดหมู่
และใช้นโยบายบัญชีตามหลักการบัญชีรับรองทั่วไป มีการนำ Application Software
มาใช้เพื่อเสริมประสิทธิภาพในการวางแผนการใช้ทรัพยากร และการบริหารข้อมูลทางการบัญชี
การเงิน การซื้อ การขาย การบริหารสินค้าคงคลัง และข้อมูลการวางแผนการผลิต
เพื่อให้ได้ข้อมูลที่ถูกต้อง รวดเร็ว มีความแม่นยำ
ซึ่งจะทำให้ฝ่ายบริหารรับรู้ข้อมูลและสามารถตัดสินใจได้อย่างรวดเร็ว
พร้อมทั้งมีมาตรการเพื่อความปลอดภัยของระบบสารสนเทศ
โดยได้วางมาตรการป้องกันความเสี่ยงที่อาจจะเกิดขึ้นจากระบบสารสนเทศด้วยเช่นกัน

ในการประชุมคณะกรรมการและผู้ถือหุ้น
บริษัทมีการจัดส่งจดหมายเชิญประชุมพร้อมทั้งข้อมูลประกอบที่เพียงพอต่อการตัดสินใจ
ตามระยะเวลาที่กฎหมายกำหนด พร้อมทั้งมีการบันทึกรายงานการประชุมที่มีสาระสำคัญครบถ้วน
และบันทึกความเห็นของกรรมการและผู้ถือหุ้นในเรื่องที่พิจารณาไว้เป็นมติของวาระการประชุมโดยรวม
หากมีข้อซักถามหรือความเห็นไม่ตรงกันจะบันทึกไว้ในรายงานการประชุม

5. ด้านระบบการติดตาม

บริษัทมีการกำหนดเป้าหมายการดำเนินงานและเปรียบเทียบผลการดำเนินงานให้เป็นไปตามเป้าหมาย
หากมีความแตกต่างจะดำเนินการแก้ไขหรือปรับเปลี่ยนแผนการดำเนินงานให้ทันเวลาและเหมะสมกับสถานการณ์
อีกทั้งมีการตรวจสอบการปฏิบัติงานตามระบบควบคุมภายในที่วางไว้อย่างสม่ำเสมอโดยหน่วยงานตรวจสอบภายใน
และกำหนดให้มีการรายงานผลการตรวจสอบตรงต่อคณะกรรมการตรวจสอบ
หากพบข้อบกพร่องที่มีนัยสำคัญคณะกรรมการตรวจสอบต้องรายงานต่อคณะกรรมการบริษัท
เพื่อพิจารณาสั่งการแก้ไขภายในระยะเวลาอันควร

จากการประเมินระบบการควบคุมภายในของบริษัทในด้านต่าง ๆ 5 ส่วนดังกล่าวข้างต้น
คณะกรรมการเห็นว่า บริษัทมีระบบการควบคุมภายในที่มีความเหมาะสมและเพียงพอแล้ว
และคณะกรรมการบริษัทตระหนักดีว่า ระบบการควบคุมภายในใด ๆ
ก็ตามอาจจะไม่สามารถรับประกันได้ทั้งหมดต่อความเสียหายอันเกิดจากความผิดพลาดที่เป็นสาระสำคัญแต่ก็สามารถป้องกันหรือรับประกันได้
ในระดับที่สมเหตุสมผล

รายงานคณะกรรมการตรวจสอบ

  คณะกรรมการตรวจสอบบริษัทสหโคเจน (ชลบุรี) จำกัด (มหาชน) ประกอบด้วย

1) นายนพพร พงษ์เวช

2) พลตำรวจเอก สมชาย ประภัสภักดี

3) นายอมร อัศวานันท์

4) นายสุรงค์ องค์โฆษิต

บริษัท สอบบัญชีธรรมนิติ จำกัด
ได้ทำหน้าที่ตรวจสอบภายในและรายงานต่อคณะกรรมการตรวจสอบโดยตรงเป็นรายไตรมาส
โดยมีกระบวนการปฏิบัติที่สอดคล้องกับหลักเกณฑ์การตรวจสอบซึ่งได้รับความเห็นชอบก่อนหน้านี้
การตรวจสอบครอบคลุมการดำเนินงานของบริษัทฯในทุกๆด้าน รวมถึงการดำเนินงานของบริษัทย่อย
การพิจารณาทบทวนผลการตรวจสอบแบ่งออกเป็นแต่ละช่วงเวลาตามกระบวนการดำเนินงานของบริษัทฯ
และจัดแสดงผลประเมินในรูปของตารางคะแนน
ซึ่งผลการตรวจสอบและความเห็นที่ได้รับการพิจารณาทบทวนจากคณะผู้บริหารแล้วจะรายงานต่อคณะกรรมการตรวจสอบในลำดับถัดไป
พร้อมด้วยจำนวนคะแนนและแนวทางปฏิบัติในการแก้ไข ทั้งนี้จากการตรวจสอบพบว่า
ผลประเมินส่วนใหญ่อยู่ในเกณฑ์ดี
สะท้อนถึงกระบวนการการควบคุมภายในของบริษัทฯที่มีความเพียงพอและเหมาะสม
ฝ่ายจัดการได้มีการประชุมร่วมกับผู้ตรวจสอบภายในอย่างสม่ำเสมอและได้ให้ความร่วมมือที่ดีแก่คณะกรรมการตรวจสอบในการประชุมร่วมกับผู้ตรวจสอบภายใน

ในระหว่างปีที่ผ่านมา ได้มีการพิจารณาทบทวนกระบวนการบริหารความเสี่ยง
เนื่องจากบริษัทฯได้ขยายการลงทุนในโครงการชีวมวล จังหวัดลำพูน
ที่พร้อมกำหนดเดินเครื่องเชิงพาณิชย์ในไตรมาสแรกของปี 2554 ทั้งนี้
หลักเกณฑ์ที่ใช้ในการตรวจสอบได้รับความเห็นชอบจากผู้บริหารและผู้ตรวจสอบภายใน
คณะกรรมการตรวจสอบยังได้พิจารณาทบทวนผลการตรวจสอบก่อนนำเสนอต่อคณะกรรมการบริษัทฯ
และพบว่ารายการที่เกี่ยวเนื่องต่างๆได้มีการปฏิบัติเป็นไปตามหลักเกณฑ์
ระเบียบและข้อบังคับของตลาดหลักทรัพย์แห่งประเทศไทยและคณะกรรมการกำกับหลักทรัพย์และตลาดหลักทรัพย์
คณะกรรมการตรวจสอบยังได้ดำเนินงานควบคู่ไปกับผู้ตอบสอบภายนอกอย่างใกล้ชิด
เพื่อให้มั่นใจได้ว่ารายงานทางการเงินของบริษัทฯนั้นได้ดำเนินสอดคล้องกับหลักปฏิบัติมาตรฐานทางบัญชี
มีการเปิดเผยข้อมูลต่อสาธารณะอย่างเหมาะสมเพียงพอ
รวมทั้งสอดคล้องกับมาตรฐานรายงานทางการเงินระหว่างประเทศ 
นอกจากนี้
คณะกรรมการตรวจสอบยังได้พิจารณาทบทวนบริษัทผู้ตรวจสอบภายนอกตามหลักเกณฑ์และระเบียบปฏิบัติของตลาดหลักทรัพย์แห่งประเทศไทย
โดยได้เสนอบริษัท สำนักงาน เอินส์ท แอนด์ ยัง จำกัด
ต่อประชุมผู้ถือหุ้นเพื่อพิจารณาอนุมัติให้เป็นผู้ตรวจสอบของบริษัทสำหรับปี 2554 ต่อไป

นายนพพร พงษ์เวช

  ประธานกรรมการตรวจสอบ